Közmondás

A közmondások és szólások gyűjtésével Wikidézet című társoldalunk foglalkozik.

A közmondás (lat.: proverbium) rövid, velős és gyakran használt kijelentés, amely alapigazságot vagy a gyakorlati szempontból észlelt igazság érvényesülését fejezi ki. Tömör, emlékezetes kifejezés, amely fontos tapasztalati tényt, sokak szerint megélt igazságot hordoz. 

Az egyik fontos magyar szakkönyv szerkesztőjének megfogalmazásában:

„A közmondás rövid és velős, könnyen érthető mondás, mely közönségesen a mindennapi élet valamely tapasztalati vagy gyakorlati szabályát, erkölcsi elveket, vagy bölcselmi szabályokat tartalmaz, mely a nép ajkáról szállván el, az irodalomban is megtartja népies formáját. Más szóval: a közmondások oly szólásmódok, melyek a józan ész alapigazságait, az apák tapasztalatait a népnél örökölt formában, velős szavakban adják át az utókor fiainak, s így szájról szájra élnek és közkeletnek örvendenek. Tehát a közmondás valamely általános tapasztalaton alapuló igazságnak rövid alakban való kifejezése és mintegy leszűrődése azon ősrégi tapasztalatoknak, melyek évszázadokon keresztül a gyakorlati életben megdönthetetlen igazságnak bizonyultak be.” (Részlet Sirisaka Andor: a Magyar közmondások könyve elé írt tanulmányából)

A közmondásoknak a nem írásbeliséggel és nem az intézményes tudományokkal dominált kultúrákban volt nagy jelentőségük, gyakori beszédfordulatként mindennapos volt a használatuk. Sajnos a tudományos összegyűjtésük sem segített a megőrzésükben és használatban tartásukban, mivel a gyűjtemények legtöbbször vagy a közmondás kezdőszava vagy a bennük előforduló szavak betűrendje szerint vannak összeállítva, és nem úgy, ahogy az ember megjegyzi vagy megtanulja őket, a használati kontextus vagy a használatra kínálkozó megfelelő alkalom szerint csoportosítva. 

A közmondások fennmaradását az segítette elő, hogy viszonylag függetlenek a kontextustól, azaz igen sokféle helyzetben kerülhetnek elő, sokféle alkalom hívhatja őket életre. Mára inkább stiláris színező szerepüknek, mintsem gondolati tartalmuknak van jelentősége, mivel a tudományoknak kialakult saját lingója, amely a hétköznapi életet leíró szókincset, így a közmondások nyelvét is kiszorította. Ezért a számos újonnan megjelentetett közmondásgyűjtemény mégsem tud eleven erővel hatni, továbbá a közmondások túlzott, gyakori használata modorosságnak és provincializmusnak számít.

Alfajai a maxima (bölcseség, aforizma), a parabola (tanmese), és a hasonlat. Az így használt pl. héber mashal szónak széles körű a jelentése „az olyan mint”, a „parabola” szótőből ered.

Különbség a szólásoktól 
Bár nagyon gyakran együtt emlegetjük a két fogalmat ("szólások, közmondások"), nem ugyanazt jelentik. Míg a közmondás egy bölcsességet, gondolatot fogalmaz meg furmányos módon, addig a szólások nem hordoznak tanító tartalmat magukban, egyszerűen valakiről vagy valamiről állítanak valamit, általában nem szó szerint megfogalmazva.

Példák 
 A sok játék, a sok bál, bezzeg nem sokban áll.
 Ha az okos nem érti a játékot, nézi.
 Kicsi a fej, de sok az ész.
 Gyermekhez játszás, legényhez dolgozás illik.
 Az okos haj elhagyja a buta fejet.
 Ne játsszál szolgáddal, mert társul fogad!
 Ahány ház, annyi szokás.
 Amilyen a mosdó, olyan a törülköző.
 Mindenki a maga háza előtt seperjen.
 Hiába a szemüveg, ha nincs mögötte látás.
 Puhák a párnák, de nehezek az ágyak.
 Édes magam, ne hagyd magad.
 Madarat lehet vele fogatni.

Irodalom

Szakkönyvek 
 Almásy János: Hatezer magyar közmondás (Franklin Kiadó, Budapest, 1928)
 Margalits Ede: Magyar közmondások és közmondásszerű szólások (Budapest, 1897) Online elérhetőség MEK
 O. Nagy Gábor: Magyar szólások és közmondások.; 2003; Talentum 
 Paczolay Gyula: 750 magyar közmondás (750 Ungarische Sprichwörter und Redewendungen) Online elérhetőség  és  MEK
 Paczolay Gyula: 750 magyar közmondás (750 Hungarian proverbs) Online elérhetőség  és  MEK
 Paczolay Gyula: Ezër magyar közmondás és szólás - angol, észt, finn és német fordítással. (Bárczi Géza Értékőrző Kiejtési Alapítvány, 2000, Bicske, Budapest) 
 Szemerkényi Ágnes: Közmondás nem hazug szólás - proverbiumok használatának lehetőségei (Akadémiai Kiadó, Budapest, 1994)

Folyóiratcikkek 
Erdélyi örmény közmondás 1891; Ethnographia, 373. o. (folyóiratcikk)
 Létay Miklós: Néhány közmondás eredete. 1971; Ethnographia 82. p. 84-85. o. (folyóiratcikk)
 Somssich Sándor: Egy közmondás keletkezése 1902; Magyar Nyelvőr (folyóiratcikk)
 Paczolay Gyula: Az első feljegyzett magyar és lengyel közmondás (Addig/Akkor hántsd a hársat/hársfát, amíg/amikor hámlik - Kiedy sie lyka dra, wtenczas/wtedy je drzyj)2000; 2/1 1-4 Ethnica, (folyóiratcikk)
 Paczolay Gyula: Schlandt Henrik brassói közmondás lexikonjainak helye a magyar szóláskutatás történetében 1979; Ethnographia; 90 395-406. o. (folyóiratcikk)
 Szemerkényi Ágnes: Közmondás és szólás (proverbium) 1988; Népköltészet, 213-237. o.
 Tolnai Vilmos: A közmondás néplélektani tekintetben 1921; Társadalomtudomány 1:2, 219-229. o. (folyóiratcikk)
 Tóthné Litovkina Anna: Milyen és mennyi közmondás él a magyar köztudatban? (1993) - Régi és új peregrináció (gyűjteménykötet), 1.,3. kötet: Magyarok külföldön, külföldiek Magyarországon: A III. Nemzetközi Hungarológiai Kongresszuson elhangzott előadások, Szeged 1991; 1452-1466. o.
 Ujváry Zoltán: Mutatvány egy gömöri földműves közmondás és szólás készletéből (A miskolci Herman Ottó Múzeum Közleményei, 1980, 18. 100-107. o.)

Magyar szólás és közmondásgyűjtemények 
 Forgács Tamás: Magyar szólások és közmondások szótára. Mai nyelvünk állandósult szókapcsolatai példákkal szemléltetve, Budapest, Tinta Könyvkiadó, 2003
 Bárdosi Vilmos (főszerkesztő): Magyar szólástár. Szólások, helyzetmondatok, közmondások, értelmező és fogalomköri szótára, Budapest, Tinta Könyvkiadó, 2003
 Bárdosi Vilmos, Kiss Gábor: Közmondások. 3000 magyar közmondás és szójárás betűrendes értelmező dióhéjszótára, Budapest, Tinta Könyvkiadó, 2005
 Bárdosi Vilmos, Kiss Gábor: Szólások. 5000 magyar állandósult szókapcsolat betűrendes értelmező dióhéjszótára, Budapest, Tinta Könyvkiadó, 2005
 T. Litovkina Anna: Magyar közmondások nagyszótára, Budapest, Tinta Könyvkiadó, 2005
 Bárdosi Vilmos: Magyar szólások, közmondások értelmező és fogalomköri szótára, Budapest, Tinta Könyvkiadó, 2009
 Bárdosi Vilmos: Magyar szólások, közmondások értelmező szótára fogalomköri szómutatóval, Budapest, Tinta Könyvkiadó, 2012
 Bárdosi Vilmos: Lassan a testtel. Emberi testrészek a magyar szólásokban, közmondásokban, Budapest, Tinta Könyvkiadó, 2013
 Bárdosi Vilmos: Szólások, közmondások eredete. Frazeológiai etimológiai szótár, Budapest, Tinta Könyvkiadó, 2015

Források 
 Sirisaka Andor: Magyar közmondások könyve - A közmondás fogalma MEK
 A közmondás fogalma (wikiszotar.hu)

További információk 
 Arab közmondások (terebess.hu)
 Szólások, közmondások, bormondások
 Medvés és mackós közmondások, szólások gyűjteménye
 A földhöz kapcsolódó magyar szólások és közmondások
 Magyar közmondások

Kapcsolódó szócikk 
 Magyar szólások és közmondások szótára

Lexikológia
Népköltészet